b'\n_START_ARTICLE_\nLenini preemia\n_START_PARAGRAPH_\nLenini preemia (1925\xe2\x80\x931956 V. I. Lenini nimeline preemia) oli NSV Liidu riiklik autasu, mida anti \xc3\xbcksikisikutele silmapaistvate saavutuste eest teaduse, tehnika, arhitektuuri, kirjanduse v\xc3\xb5i kunsti vallas. _NEWLINE_Autasu asutati NSV Liidu Rahvakomissaride N\xc3\xb5ukogu otsusega 23. aprillil 1925. Aastatel 1935\xe2\x80\x931956 autasu v\xc3\xa4ljaandmine katkes, 1941\xe2\x80\x931954 asendas seda Stalini preemia. 15. augustil 1956 Lenini preemia v\xc3\xa4ljaandmine taastati. Seda anti v\xc3\xa4lja kuni 1990. aastani._NEWLINE_Eestlastest on Lenini preemia p\xc3\xa4lvinud Juhan Smuul (1961), Paul Veigel (1961), Johannes Hint (1962), Viktor R\xc3\xbc\xc3\xbctel (1962) ja Gustav Ernesaks (1970). Samuti kosmosetehnika konstruktor Arvid Pallo (1966).'